1.3.2022
EL
Επίσημη Εφημερίδα της Ευρωπαϊκής Ένωσης
C 99/119 Τετάρτη 7 Ιουλίου 2021
αντιπυραυλικής άμυνας· εκφράζει έντονη ανησυχία για τη λήξη της Συνθήκης INF, καθώς συνεπάγεται νέο κίνδυνο για την ασφάλεια, ιδίως, των ευρωπαϊκών χωρών· ζητεί να αναγνωριστούν και να αντιμετωπιστούν δεόντως οι ανησυχίες της Ευρώπης στον τομέα της ασφάλειας· εκφράζει τη λύπη του για τις πρόσφατες αποχωρήσεις από τη Συνθήκη Ανοικτών Ουρανών·
51. επιβεβαιώνει εκ νέου την πλήρη υποστήριξή του προς τη δέσμευση της ΕΕ και των κρατών μελών της έναντι της NPT ως ακρογωνιαίου λίθου του καθεστώτος για τη μη διάδοση των πυρηνικών όπλων και τον πυρηνικό αφοπλισμό· υπογραμμίζει την ανάγκη να ληφθούν αποτελεσματικά μέτρα προς την κατεύθυνση του πυρηνικού αφοπλισμού· επαναλαμβάνει την προηγούμενη δήλωσή του ότι η διεθνής ειρήνη και ασφάλεια ενισχύονται σε έναν κόσμο απαλλαγμένο από την ύπαρξη και διάδοση πυρηνικών όπλων· καλεί επιτακτικά την ΕΕ και το ΝΑΤΟ να επιδιώξουν μια φιλόδοξη ατζέντα για τη διατήρηση και ενίσχυση αποτελεσματικών διεθνών καθεστώτων για τον έλεγχο των εξοπλισμών, τον αφοπλισμό και τη μη διάδοση, ως ακρογωνιαίο λίθο της παγκόσμιας, διατλαντικής και ευρωπαϊκής ασφάλειας, υπενθυμίζει δε την ανάγκη επιδίωξης πολιτικών σχεδιασμένων για να προαγάγουν τη μείωση των πυρηνικών οπλοστασίων και να θέσουν όρια στην ανάπτυξη υπερηχητικών πυραύλων· εκφράζει την ανησυχία του για τις τρέχουσες εξελίξεις και πρωτοβουλίες στο Ιράν όσον αφορά το πρόγραμμα εμπλουτισμού ουρανίου· επαναλαμβάνει τη συνεχή υποστήριξή του προς το κοινό ολοκληρωμένο σχέδιο δράσης (ΚΟΣΔ) ως το καλύτερο δυνατό μέσο για την εξασφάλιση εγγυήσεων για μια αποκλειστικά ειρηνική χρήση της πυρηνικής ενέργειας από το Ιράν· επικροτεί την επανάληψη του διαλόγου, και καλεί όλα τα μέρη να επανέλθουν στην πλήρη συμμόρφωση·
52. καλεί την ΕΕ και τα θεσμικά της όργανα, με σημείο αφετηρίας τα θεμέλια της «ολοκληρωμένης προσέγγισης», να αναπτύξουν τόσο μια κοινή νοοτροπία ασφάλειας και άμυνας, η οποία να σέβεται τον ιδιαίτερο χαρακτήρα των πολιτικών ασφάλειας και άμυνας των κρατών μελών, όσο και μια στρατηγική προσέγγιση, σε όλη την έκταση της χάραξης πολιτικής, η οποία θα πρέπει να εφαρμόζεται ιδίως σε αποφάσεις στους τομείς του εμπορίου, της διαχείρισης εφοδιαστικών αλυσίδων, του ελέγχου των επενδύσεων, της αναπτυξιακής συνεργασίας, των υποδομών, της κινητικότητας, και των ψηφιακών τεχνολογιών· υπογραμμίζει τον καίριο ρόλο που διαδραματίζει εν προκειμένω ο στρατηγικός προσανατολισμός· υπογραμμίζει ότι τα θεσμικά όργανα της ΕΕ είναι σε θέση να αναπτύξουν κοινές απαντήσεις σε τομείς όπως οι υβριδικές απειλές και οι κυβερνοαπειλές, καθώς και η αντιμετώπιση εκστρατειών παραπληροφόρησης· επικροτεί εν προκειμένω τη δέσμη μέτρων για την Ένωση Ασφάλειας, του Δεκεμβρίου του 2020, και πιστεύει ότι πρόκειται για ένα θετικό πρώτο βήμα, το οποίο χρειάζεται να ακολουθηθεί ταχέως από περαιτέρω δράσεις· σημειώνει την πρόταση οδηγίας NIS 2·
53.
τονίζει τη σημασία της στρατιωτικής κινητικότητας για την εξασφάλιση της ταχείας κυκλοφορίας δυνάμεων εντός και εκτός της ΕΕ, η οποία είναι σημαντική για μια αποτελεσματική και προληπτική άμυνα· καλεί την ΕΕ και τα κράτη μέλη της να εντείνουν τις προσπάθειες ώστε να συνεχίσουν να άρουν τους διαδικαστικούς φραγμούς στη στρατιωτική κινητικότητα· επικροτεί τον απαραίτητο ρόλο της ΕΕ όσον αφορά την ενίσχυση της στρατιωτικής κινητικότητας, και απαιτεί τη σημαντική αύξηση των προσπαθειών που καταβάλλονται για την υλοποίηση του έργου αυτού, ιδίως μέσω της PESCO, αλλά και με την ενθάρρυνση των κρατών μελών να δώσουν έναυσμα στις βιομηχανικές τους βάσεις να προτείνουν ανταγωνιστικά έργα επιλέξιμα για ενωσιακή συγχρηματοδότηση· ζητεί αυξημένες συνέργειες, στην πλευρά της ΕΕ, μεταξύ των διαφόρων εμπλεκόμενων παραγόντων· τονίζει ότι για την επιτυχία της στρατιωτικής κινητικότητας απαιτείται μια ολόπλευρη κυβερνητική προσέγγιση, με τη συμμετοχή των θεσμικών οργάνων της ΕΕ, των κρατών μελών και του ΝΑΤΟ· ζητεί να εξεταστεί ένα σχέδιο δράσης που θα εστιάζει στα κοινά συμφέροντα ΕΕ-ΝΑΤΟ στον τομέα της στρατιωτικής κινητικότητας, με γνώμονα την αύξηση της φιλοδοξίας σε τομείς όπως η ψηφιοποίηση, η κυβερνοανθεκτικότητα των υποδομών και συστημάτων μεταφορών, και οι δυνατότητες χρήσης λύσεων τεχνητής νοημοσύνης προς όφελος της στρατιωτικής κινητικότητας· πιστεύει ότι το έργο αυτό καταδεικνύει τόσο την προστιθέμενη αξία της συνεργασίας ΕΕ-ΝΑΤΟ όσο και τον τρόπο με τον οποίο τα μέσα και οι αρμοδιότητες της ΕΕ μπορούν να συμβάλουν στη συλλογική άμυνα του ΝΑΤΟ· επικροτεί το γεγονός ότι έχουν διατεθεί σημαντικά ποσά ενωσιακών κονδυλίων για συνεργατικά αμυντικά έργα, μολονότι δεν ανταποκρίνονται στις αρχικές φιλοδοξίες· υπενθυμίζει ότι 38 από τα 46 τρέχοντα έργα PESCO ευθυγραμμίζονται με τις προτεραιότητες αμυντικού σχεδιασμού του ΝΑΤΟ, και επικροτεί τη δυνητική συμμετοχή τρίτων χωρών στα έργα αυτά, σύμφωνα με τις διατάξεις της σχετικής απόφασης του Συμβουλίου·
Προς μια φιλόδοξη εταιρική σχέση
54.
συντάσσεται πλήρως με τη δήλωση που περιέχεται στο πρόσφατο ανακοινωθέν του ΝΑΤΟ, σύμφωνα με την οποία η Ευρωπαϊκή Ένωση παραμένει μοναδικός και ουσιώδης εταίρος για το ΝΑΤΟ· επαναλαμβάνει, στο πλαίσιο αυτό, την ακράδαντη πεποίθηση ότι οι σχέσεις ΝΑΤΟ-ΕΕ χρειάζεται να αναβαθμιστούν σε πραγματικά στρατηγικό επίπεδο, προκειμένου να αξιοποιηθούν πλήρως οι δυνατότητες της εταιρικής σχέσης, με βάση την πρωτοφανή πρόοδο που έχει ήδη επιτευχθεί και με συνολικό στόχο να οικοδομηθεί μια αυθεντική σχέση μεταξύ οργανισμών· ζητεί να πραγματοποιούνται τακτικά ειδικές σύνοδοι κορυφής με τη συμμετοχή όλων των αρχηγών κρατών και κυβερνήσεων του ΝΑΤΟ και της ΕΕ, προκειμένου η εμπιστοσύνη και η κατανόηση να παραμένουν στα υψηλότερα δυνατά επίπεδα, εκφράζει δε το μακρόπνοο όραμά του για ένα Συμβούλιο Εταιρικής Σχέσης ΕΕ-ΝΑΤΟ· προτρέπει ακόμη να συζητηθεί η θέσπιση ενός μόνιμου Συμβουλίου υπουργών Άμυνας της ΕΕ, το οποίο θα πρέπει να συνεργάζεται στενά με τις συνεδριάσεις των υπουργών Άμυνας του ΝΑΤΟ· υπογραμμίζει εν προκειμένω την αρχή της συμμετοχικότητας·